גורדון טאקר

הרב גורדון טוקר (אנגלית: Gordon Tucker, נולד ב-1951) הוא מראשי היהדות הקונסרבטיבית בארצות הברית.

ביוגרפיה
הוא נולד בניו יורק. ב-1968 החל בלימודי פילוסופיה ומתמטיקה באוניברסיטת הרווארד וסיים תואר ראשון בהצטיינות יתרה ב-1971. באותן שנים היה חבר מיזם המחקר הכלכלי במוסד. אז עבר לבית המדרש לרבנים באמריקה. הוא השלים שם תואר שני בספרות עברית ב-1973 ונסמך לרבנות ב-1975. ב-1978 קיבל תואר דוקטור לפילוסופיה מאוניברסיטת פרינסטון. הוא החל ללמד בבית המדרש ב-1976, ונותר שם ברציפות מאז. ב-1979 וב-1980 שירת כעמית הבית הלבן (מעין התמחות התנדבותית-למחצה שניזומה בידי ג'ימי קרטר) במחלקת המשפטים של ארצות הברית. ב-1982 התמנה לחבר בוועד ההלכה (CJLS) של כנסת הרבנים, בה הוסיף לכהן עד 2007. בין 1984 ל-1992 היה דיקאן הפקולטה לרבנות בבית המדרש. ב-1994 החל לשמש כעוזר לרב קהילת טמפל ישראל בווייט פליינס, וקודם לרב הבכיר בבית הכנסת ב-2003. בעבר היה יושב-ראש כבוד של התנועה המסורתית בישראל. בנוסף הוא מרצה למחשבת ישראל בבית המדרש.

טוקר נחשב לסמן בולט של האגף הליברלי בתנועה הקונסרבטיבית. הוא קרא באופן עקבי לאמץ גישה לפיה לפוסק יש סמכות לחרוג באופן ניכר מההלכה היבשה בשם שיקולים אתיים, וביקר שמרנים כמו הרב יואל רוט. עוד ב-1979, בתפקידו כיו"ר הוועדה המיוחדת לבחינת שאלת סמיכת נשים לרבנות, חיבר דו"ח מסכם אוהד מאוד בנידון, שעורר התנגדות מצד ותיקי בית המדרש. ב-1989 ערך שינוי מקיף בתוכנית הלימודים של המוסד, והוסיף קורסים רבים שעסקו לא רק בהכשרה טכנית אלא גם בשאלות ערכיות והגותיות. ב-2002 הביע את הזדהותו עם רעיונותיו של התאולוג ניל גילמן, הדוגל בגישה לא-מילולית מרחיבה כלפי התנ"ך ורואה בו השתקפות לחוויה הדתית הקולקטיבית של העם. ב-2006 פרסם תרגום מבואר ל"תורה מן השמים באספקלריא של הדורות" מאת אברהם יהושע השל, בו תיאר אותו כאוחז בתאולוגיה הקרובה יחסית להשקפתם של הקונסרבטיבים המודרניסטים. ב-2006, בעת ששאלת היחס להומוסקסואלים נידונה בוועד ההלכה, הגיש תשובה בה ביקש לנקוט ב"גישה הלכתית מוגברת" למתן פתרון בנושא. הוא הציע להתיר יחסי מין מלאים בין גברים באמצעות תקנת חכמים, בהסתמך על שיקולים אתיים של כבוד הבריות. ההצעה נפלה בוועד, שהותיר את האיסור על כנו. כמו כן, הוא חיבר נוסחי כתובה שוויוניים.

טוקר היה נשוי בעבר להדסה פרייליך, אשתו הנוכחית של הסנאטור לשעבר, ג'ו ליברמן. כיום הוא נשוי לאיימי כהן. הוא אב לשלושה ילדים.

קישורים חיצוניים
 
 הרב גורדון טוקר באתר טמפל ישראל
 הרב גורדון טוקר ברשימת ביוגרפיות באתר בית המדרש לרבנים באמריקה
 אנדראה גליק, Q and A with Rabbi Gordon Tucker.
 הרב גורדון טאקר, הרהורים על היהדות המסורתית וההלכה, אוקטובר 2008.
 גארי רוזנבלט, All Eyes On Rabbi Tucker At Panel, ג'ואיש וויק, 20 בינואר 2006.
 הרב גורדון טוקר, Facing a Difficult Faith, דה פורוורד, 27 בפברואר 2009.
 הרב גורדון טוקר, Eight Families and the 18 Percent, ג'ואיש ריוויו אוף בוקס, 11 בדצמבר 2013.
 ג'ק רימר, When Torah Teaches Life and Life Teaches Torah, אלגמיינר, 23 בפברואר 2015.
 אברהם יהושע השל | רב־שיח: אברהם יהושע השל בין נבואה להלכה | הרב פרופ‘ גורדון טוקר. הרצאה באתר יו-טיוב. 
 דרוש וקבל שכר: Halakhic and Metahalakhic Arguments Concerning Judaism and Homosexuality, התשובה מ-2006.

הערות שוליים

ניו יורק: אישים
רבנים קונסרבטיבים אמריקאים
סגל בית המדרש לרבנים באמריקה
אמריקאים שנולדו ב-1951